EL Επίσημη Εφημερίδα της Ευρωπαϊκής Ένωσης C 185/15

Γνωμοδότηση της Ευρωπαϊκής Επιτροπής των Περιφερειών — Ο τουρισμός ως κινητήρια δύναμη για την περιφερειακή συνεργασία σε ολόκληρη την ΕΕ

(2017/C 185/03)

Εισηγητής: ο κ. Hans-Peter WAGNER (AT/EPP), Δήμαρχος Breitenwang

ΠΟΛΙΤΙΚΕΣ ΣΥΣΤΑΣΕΙΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Πολυεπίπεδη διακυβέρνηση

1. υποστηρίζει την πολιτική της ΕΕ που συνίσταται στη διατήρηση της ηγετικής θέσης της Ευρώπης ως πλέον συχνά επισκεπτόμενης περιοχής στον κόσμο —πράγμα που, το 2015, ισοδυναμούσε με 51,4 % όλων των διεθνών τουριστικών αφίξεων, δηλαδή με άφιξη περίπου 609 εκατ. ατόμων (1)— και στη μεγιστοποίηση της συμβολής του κλάδου στη βιωσιμότητα, στην καινοτομία, στην ανάπτυξη της οικονομίας και στην απασχόληση·

2. υπογραμμίζει ότι, σύμφωνα με το άρθρο 195 της ΣΛΕΕ, η Ένωση έχει αρμοδιότητα να αναλαμβάνει δράσεις για να υποστηρίζει, να συντονίζει ή να συμπληρώνει τη δράση των κρατών μελών, και κατ’ επέκταση αυτή των περιφερειακών και των τοπικών αρχών, στον συγκεκριμένο τομέα. Στο ζήτημα αυτό, οι περιφερειακές και οι τοπικές αρχές διαδραματίζουν κεντρικό ρόλο δεδομένων των αρμοδιοτήτων που διαθέτουν, επιπλέον δε πολλές περιφέρειες διαθέτουν αποκλειστικές αρμοδιότητες στον συγκεκριμένο τομέα. Λόγω της σημασίας του τουριστικού κλάδου για την ενιαία αγορά, χρειάζονται τόσο η συνεργασία μεταξύ των κρατών μελών και του περιφερειακού και του τοπικού επιπέδου διακυβέρνησης, σύμφωνα με τις αρχές της επικουρικότητας και της πολυεπίπεδης διακυβέρνησης, όσο και κοινές ευρωπαϊκές αρχές, κριτήρια και δράσεις με ευρωπαϊκή προστιθέμενη αξία·

3. καλεί την Ευρωπαϊκή Επιτροπή να αναθεωρήσει τη στρατηγική για τον τουρισμό του 2010, να δρομολογήσει μια ολοκληρωμένη πολιτική τουρισμού της ΕΕ η οποία να καλύπτει όλες τις συναφείς πολιτικές της ΕΕ, να μεριμνήσει για την αύξηση της εμπιστοσύνης των τουριστών στο σύνολο του τουριστικού τομέα, να βελτιώσει την προσέγγισή της έναντι της εποχικότητας και να υποβάλει ένα πολυετές πρόγραμμα εργασίας με σαφείς στόχους, δείκτες και δράσεις για τον τουρισμό·

4. ζητεί από τα κράτη μέλη της ΕΕ, με βάση τη στρατηγική της ΕΕ για τον τουρισμό, να αναπτύξουν εθνικές πολιτικές τουρισμού κατόπιν διαβουλεύσεων με τις τοπικές και τις περιφερειακές αρχές·

5. ζητεί να συμπληρωθούν όλες οι μακροπεριφερειακές στρατηγικές (2) με ένα κεφάλαιο για τον τουρισμό. Η Ευρωπαϊκή Επιτροπή καλείται να επεξεργαστεί, μαζί με την ΕτΠ, έναν θεματικό κατάλογο με πιθανούς στόχους για τον τουρισμό στις μακροπεριφέρειες·

6. υπογραμμίζει ότι ο τουρισμός αποτελεί σήμερα έναν από τους ταχύτερα αναπτυσσόμενους οικονομικούς τομείς στην Ευρώπη. Είναι ένας τομέας που προάγει την παγκόσμια ανάπτυξη, δημιουργεί εκατομμύρια θέσεις εργασίας, προωθεί τις εξαγωγές και τις επενδύσεις και αλλάζει τη ζωή των ανθρώπων —ένας τομέας που συμβάλλει στη διάδοση της πολιτισμικής ποικιλομορφίας και αξιών και συμβάλλει ενεργά στην προοδευτική εδραίωση της ευρωπαϊκής ταυτότητας στις νέες γενιές·

7. καλεί τις περιφέρειες και τις πόλεις να καταρτίσουν, στη συνέχεια, στρατηγικές για τον τουρισμό, οι οποίες να συνάδουν τόσο με την ευρωπαϊκή όσο και με τις μακροπεριφερειακές στρατηγικές, και προτρέπει να διαμορφωθούν σχέσεις συνεργασίας μεταξύ των δημόσιων φορέων, καθώς και εταιρικές σχέσεις μεταξύ δημόσιου και ιδιωτικού τομέα για την ανάπτυξη, την υποστήριξη και την υλοποίηση νέων τουριστικών υποδομών, λαμβάνοντας υπόψη τις ανάγκες του γηράσκοντος πληθυσμού της ΕΕ και εξασφαλίζοντας στους πολίτες της τρίτης ηλικίας τη δυνατότητα να ταξιδεύουν, χωρίς να συναντούν εμπόδια, σε όλη την έκταση της Ένωσης. Οι εν λόγω στρατηγικές πρέπει να συνδυάζονται με την ανάπτυξη προγραμμάτων τόνωσης του τουρισμού στους τουριστικούς προορισμούς, με στόχο τη βελτίωση των πόρων και των εγκαταστάσεων, ιδιωτικών και δημόσιων, ώστε να ενισχυθεί η ανταγωνιστικότητά τους. Επίσης, πρέπει να προωθηθούν βελτιώσεις σε παραδοσιακούς τουριστικούς προορισμούς όπου η ελκυστικότητα των υφιστάμενων πόρων έχει υποβαθμιστεί με την πάροδο του χρόνου·

8. καλεί τα κράτη μέλη και την Ευρωπαϊκή Επιτροπή να διασφαλίσουν και να υποστηρίξουν ενεργά τη διασυνοριακή συνεργασία που αναπτύσσουν περιφερειακές και τοπικές αρχές στον τομέα του τουρισμού·

9. καλεί να θεσπιστούν διατομεακές τοπικές και περιφερειακές πλατφόρμες (3) με στόχο τη δικτύωση, τη στρατηγική ανάπτυξη και την είσοδο στην αγορά θεματικών προορισμών (4), προκειμένου να προωθηθούν ο διάλογος και η ανταλλαγή ορθών πρακτικών, καθώς και τεχνογνωσίας σχετικά με τη χρήση των χρηματοδοτικών μέσων της ΕΕ·

10. υπενθυμίζει ότι ο τουρισμός συνιστά έναν από τους σημαντικότερους τομείς πολιτικής για τη διασυνοριακή συνεργασία στην Ευρώπη. Οι δομές διασυνοριακής συνεργασίας —συμπεριλαμβανομένων των ΕΟΕΣ και των ευρωπεριφερειών— καλούνται, μέσω διασυνοριακών τουριστικών προσεγγίσεων (π.χ. ως προς τα μέσα μεταφοράς ή το μάρκετινγκ) να διευκολύνουν τη διασυνοριακή, διακρατική και διαπεριφερειακή συνεργασία και, με τον τρόπο αυτό, να βελτιώσουν την προστιθέμενη αξία, την απασχόληση και την περιφερειακή προσφορά για τους καταναλωτές. Στο πλαίσιο αυτό, θα πρέπει να έχουν πρόσβαση σε όλα διαθέσιμα τα ενωσιακά μέσα (π.χ. ΕΤΣΕ, ΕΔΕΤ, Interreg, πρόγραμμα «Ορίζοντας 2020»), να προβλεφθεί δε η συμμετοχή στις σχετικές δράσεις οργανώσεων, ομίλων και δικτύων που διαθέτουν μεγάλη πείρα και συνδέονται με τον τομέα·

Τουρισμός και υποδομές

11. ζητεί τη χρήση δημόσιων και ιδιωτικών πόρων για τη βιώσιμη βελτίωση των ταξιδιωτικών και τουριστικών υποδομών (5) σε απομακρυσμένες, ορεινές, νησιωτικές και παράκτιες περιοχές, οι οποίες σε πολλούς τομείς παρέχουν και υπηρεσίες γενικού συμφέροντος, με στόχο τη διασφάλιση της προσβασιμότητας, του εφοδιασμού και της ανταγωνιστικότητας των τουριστικών περιοχών, καθώς επίσης ζητεί: — βελτίωση του συστήματος με το οποίο η Eurostat (ή άλλοι οργανισμοί, όπως η Ευρωπαϊκή Επιτροπή Τουρισμού ή ο Παγκόσμιος Οργανισμός Τουρισμού των Ηνωμένων Εθνών) συλλέγει και επεξεργάζεται τα δεδομένα της τουριστικής κίνησης (διέλευση και τουριστικές ροές βάσει προορισμού), — συμμετοχή της Eurostat στην προσπάθεια, χάρη στη λεπτομερέστερη γεωγραφική κατανομή των πληροφοριών [σε επίπεδο ανώτερο του NUTS 2(1)] και στην προσαρμογή σε νέες ανάγκες και απαιτήσεις (π.χ. ενσωμάτωση μεταβλητών προσβασιμότητας, εκπομπών διοξειδίου του άνθρακα κ.λπ.). Θα μπορούσαν, έτσι, οι τουριστικοί προορισμοί να διαθέτουν ισχυρά και συγκρίσιμα στοιχεία για την ανάδειξη και τη βελτίωση της χρήσης των πόρων από άποψη βιωσιμότητας, — ενίσχυση σε όλα τα επίπεδα διακυβέρνησης της διαχείρισης της χωρητικότητας και των τουριστικών προορισμών, λόγω τόσο της τεράστιας κυκλοφοριακής και περιβαλλοντικής επιβάρυνσης όσο και της συμφόρησης των υποδομών στις τουριστικές περιοχές, — οικονομικά κίνητρα για την κατανομή και τον πανευρωπαϊκό συντονισμό των τουριστικών ροών (6), με σαφή προώθηση μιας πιο ισορροπημένης κατανομής των τουριστικών ροών καθ’ όλη τη διάρκεια του έτους, — επανεξέταση της Λευκής Βίβλου της Ευρωπαϊκής Επιτροπής για ένα ανταγωνιστικό, ενωσιακό σύστημα κινητικότητας, κυρίως προκειμένου να περιοριστεί η κυκλοφοριακή συμφόρηση σε ευάλωτες περιοχές (μεταξύ άλλων αστικές ή περιοχές με ιδιαίτερα γεωφυσικά χαρακτηριστικά), να διασφαλιστεί η αδιάλειπτη αλυσίδα μεταφορών από πόρτα σε πόρτα, να παρασχεθούν πληροφορίες σχετικά με τις δημόσιες μεταφορές και τις υφιστάμενες υπηρεσίες (7), καθώς και να προβλεφθούν μέτρα για την προώθηση των δημόσιων μεταφορών, ιδίως των σιδηροδρομικών (8), καθώς και δράσεις για την προβολή των ευρωπαϊκών και εθνικών ποδηλατικών διαδρομών και περιπατητικών μονοπατιών·

12. ζητεί τα θέματα που σχετίζονται με την καταπολέμηση της τρομοκρατίας, την ασφάλεια, ιδιαίτερα σε δημόσιους χώρους, και την πολιτική προστασία να συμπεριληφθούν στις ευρωπαϊκές, εθνικές και περιφερειακές στρατηγικές για τον τουρισμό· ειδικότερα η επικοινωνία και η διαχείριση των κινδύνων σε καταστάσεις κρίσης θα πρέπει να ενσωματωθούν στα εθνικά, περιφερειακά και τοπικά σχέδια και διαδικασίες έκτακτης ανάγκης·

Επενδύσεις στον κλάδο του τουρισμού

13. προτρέπει την Ευρωπαϊκή Επιτροπή να αναθεωρήσει ριζικά, κατά την ενδιάμεση επανεξέταση του πολυετούς δημοσιονομικού πλαισίου, τη στάση που τηρεί έναντι του τουρισμού στο πλαίσιο των ΕΔΕΤ, καθότι προς το παρόν έχει αποκλείσει εκ των πραγμάτων την πιθανότητα στήριξης του τουρισμού μέσω των ΕΔΕΤ σε ορισμένες χώρες· τούτο δε παρά την ύπαρξη ελάχιστα αναπτυγμένων περιοχών σε αρκετές περιφέρειες των εν λόγω χωρών, περιοχές όπου ο τουρισμός αποτελεί στην ουσία το μοναδικό δυνατό μέσο ανάπτυξης (π.χ. οι εθνικοί δρυμοί, οι προστατευόμενες περιοχές οικολογικού χαρακτήρα κ.λπ.)·

14. τονίζει ότι πρέπει να πραγματοποιηθούν επενδύσεις για την ανταγωνιστικότητα του ευρωπαϊκού τουριστικού κλάδου. Οι ΜΜΕ, ιδιαίτερα, οφείλουν να αξιοποιήσουν καλύτερα τη στρατηγική για την ψηφιακή ενιαία αγορά και τις «συναφείς» χρηματοδοτικές δέσμες (ΕΤΣΕ, ΕΔΕΤ, ΕΤΘΑ, Interreg, Urbact, LIFE, Ορίζοντας, COSME, Creative Europe, Erasmus+, EaSI) (9). Εν προκειμένω, ενδείκνυνται συνοδευτικές και εκπαιδευτικές πρωτοβουλίες που να αφορούν αποκλειστικά τις ΜΜΕ για μια αποτελεσματικότερη χρήση των πόρων·

15. υποστηρίζει το αίτημα υπέρ της θέσπισης ενός κονδυλίου για την προώθηση του ευρωπαϊκού τουρισμού στον ετήσιο προϋπολογισμό της ΕΕ για τη χρηματοδότηση καινοτόμων, ανταγωνιστικών, βιώσιμων, διαπεριφερειακών και διασυνοριακών έργων καθώς και υπέρ της μεγαλύτερης συνεκτίμησης των επενδύσεων που σχετίζονται με τον τουρισμό στην περιφερειακή πολιτική της ΕΕ μετά το 2020. Η ενωσιακή χρηματοδότηση πρέπει να συμβάλει στη διευκόλυνση των επιχειρηματικών δραστηριοτήτων των ΜΜΕ· επίσης, πρέπει να περιοριστεί σημαντικά η γραφειοκρατία στη διαχείριση της χρηματοδότησης·

16. καλεί τα κράτη μέλη και τις περιφερειακές αρχές τους να συμπεριλάβουν τις προτεραιότητες του τομέα του τουρισμού στα μετά το 2020 επιχειρησιακά προγράμματά τους, προκειμένου να καταστεί δυνατό τόσο οι δημόσιες αρχές όσο και ο ιδιωτικός τομέας να έχουν πρόσβαση σε πόρους για τη χρηματοδότηση των έργων τους· έχοντας επίγνωση του ρυθμού των δημογραφικών μεταβολών, συνιστά να προτιμηθούν οι πρωτοβουλίες εκείνες που αποσκοπούν στην προσαρμογή των τουριστικών υποδομών και των μέσων μεταφοράς στις ανάγκες ενός γηράσκοντος πληθυσμού·

17. καλεί τα κράτη μέλη: — να επιταχύνουν την ψηφιοποίηση στον τουριστικό κλάδο, κυρίως όσον αφορά την επέκταση της ευρυζωνικής σύνδεσης υψηλής ταχύτητας στις εξόχως απόκεντρες περιφέρειες και σε απομακρυσμένες, αραιοκατοικημένες ή ορεινές περιοχές, — συνιστά οι δημόσιες αρχές να αξιοποιήσουν το δυναμικό του ψηφιακού θεματολογίου για την Ευρώπη, καθώς και τις ευκαιρίες που αυτό προσφέρει, προκειμένου να προωθήσουν τις ηλεκτρονικές υπηρεσίες που παρέχουν στον τομέα της υγείας, προς όφελος τόσο των πολιτών όσο και των ταξιδιωτών, — να υιοθετήσουν μέτρα για την εξασφάλιση σημαντικής ροής επισκεπτών καθ’ όλη τη διάρκεια του έτους, — να προωθήσουν την αύξηση της μέσης διάρκειας παραμονής στους τόπους προορισμού, — να βελτιώσουν την απόκτηση ικανοτήτων και την απασχολησιμότητα των επαγγελματιών του κλάδου, — να στηρίξουν τη βιωσιμότητα ως θεμελιώδες κριτήριο διαχείρισης των τουριστικών προορισμών και προϊόντων, και — να προωθήσουν τη δημιουργία φόρουμ ειδημόνων για την προαγωγή των βέλτιστων πρακτικών, ιδίως για τις ΜΜΕ·

18. εκφράζει τη λύπη της διότι οι ΜΜΕ, λόγω έλλειψης γνώσεων για το ΕΤΣΕ, δεν το αξιοποιούν επαρκώς, και υποστηρίζει τη δημιουργία περιφερειακών επενδυτικών πλατφορμών στο πλαίσιο του ΕΤΣΕ, έτσι ώστε να καταστεί δυνατή η πρόσβαση των ΜΜΕ σε πληροφορίες και τεχνογνωσία, σύμφωνα με το πρότυπο της περιφερειακής ανάπτυξης [στο πρότυπο της πρωτοβουλίας theALPS (10)]. Σύμφωνα με τη Δήλωση «Επενδύσεις και διασυνδέσεις» που υιοθετήθηκε στην 7η διάσκεψη των Περιφερειών και των Πόλεων στην Μπρατισλάβα (11), η ΕτΠ προτείνει στην Ευρωπαϊκή Επιτροπή και την ΕΤΕπ την από κοινού δημιουργία μιας πανευρωπαϊκής επενδυτικής πλατφόρμας για ΜΜΕ που σχετίζονται με τον τουρισμό και την από κοινού υλοποίηση τοπικών φόρουμ τουριστικών επενδύσεων στο πλαίσιο του ΕΤΣΕ. Από το 2018, πέντε πιλοτικά έργα στον τομέα αυτό θα υλοποιηθούν σε πιλοτικές περιοχές (αγροτικές και απομακρυσμένες περιοχές, ορεινές, παραμεθόριες, νησιωτικές και παράκτιες καθώς και σε πόλεις), πιθανόν δε να συμμετάσχουν σε αυτά δίκτυα όπως το NECSTouR, ο Σύνδεσμος Ευρωπαϊκών Συνοριακών Περιφερειών, ο Ευρωπαϊκός Όμιλος Εδαφικής Συνεργασίας ή οι ευρωπεριφέρειες·

19. καλεί τις περιφέρειες και τους ευρωπαϊκούς ομίλους εδαφικής συνεργασίας (ΕΟΕΣ), από κοινού με το διοικητικό συμβούλιο του ΕΤΣΕ και την ΕΤΕπ, να ενθαρρύνουν τις τράπεζες στις περιοχές τους προκειμένου να διαμορφώσουν προγράμματα τουριστικών επενδύσεων, και να διευκολύνουν τις διασυνοριακές επενδύσεις και την πρόσβαση των ΜΜΕ του τουριστικού κλάδου σε ενωσιακή χρηματοδότηση καθώς και σε χρηματοδότηση από τον ιδιωτικό τομέα (μοντέλα ΣΔΙΤ)·

20. καλεί την Ευρωπαϊκή Επιτροπή να στηρίξει πολύ μικρές και μικρές διασυνοριακές δράσεις στον τομέα του τουρισμού καθώς και δράσεις «επαφών μεταξύ των λαών», οι οποίες, ειδικά στις παραμεθόριες περιοχές, συμβάλλουν σημαντικά στη διαμόρφωση ευρωπαϊκής συνείδησης·

21. επαναλαμβάνει την έκκλησή της να αυξηθούν τα κατώτατα όρια de minimis στις κρατικές ενισχύσεις των ΥΓΟΣ που ωφελούν συχνά τις τουριστικές υποδομές, στο ποσό του 1 εκατομμυρίου ευρώ ανά περίπτωση και για τρία φορολογικά έτη. Στις περιφέρειες των οποίων η οικονομική και κοινωνική σταθερότητα εξαρτάται ζωτικά από τον τουρισμό και στις οποίες καταγράφεται υψηλή ανεργία, αυτά τα κατώτατα όρια θα πρέπει επίσης να εφαρμόζονται και για τις δημόσιες επενδύσεις σε τουριστικές υποδομές, εφόσον αυτές οι υποδομές χρησιμοποιούνται σε συστηματική βάση και από τον τοπικό πληθυσμό. Υπενθυμίζει παράλληλα ότι ο τρέχων κανονισμός για τη γενική απαλλαγή ανά κατηγορία αριθ. 651/2014, που ισχύει μέχρι τις 31 Δεκεμβρίου 2020, καλύπτει ήδη τις ενισχύσεις για τη διαφύλαξη της πολιτιστικής κληρονομιάς και τις ενισχύσεις για τον αθλητισμό και τις πολυλειτουργικές υποδομές αναψυχής·

22. επισημαίνει ότι ο τουρισμός αποτελεί βασικό στοιχείο της στρατηγικής που εφαρμόζουν πολλές από τις λιγότερο ανεπτυγμένες περιφέρειες, οι οποίες διαθέτουν σημαντικό οικονομικό και περιβαλλοντικό δυναμικό, το οποίο δεν έχει ακόμα πλήρως αξιοποιηθεί·

Βελτίωση της νομοθεσίας

23. εφιστά την προσοχή στις δυσκολίες που προκύπτουν από το κανονιστικό πλαίσιο και συνιστά στα κράτη μέλη να μην απομακρύνονται άσκοπα από την ενωσιακή νομοθεσία μέσω εθνικών κανονισμών (κανονιστικός υπερθεματισμός). Η ΕτΠ, στο πλαίσιο του προγράμματος REFIT, συνιστά στην Ευρωπαϊκή Επιτροπή να αναλάβει τις εξής πρωτοβουλίες, που αφορούν ειδικά τον τομέα του τουρισμού: — απλοποίηση των κανόνων για τους παρόχους υπηρεσιών ευρυζωνικής σύνδεσης και πρόκριση μιας πιο αγορακεντρικής και ουδέτερης από τεχνολογική άποψη προσέγγισης, — μείωση των περιττών υποχρεώσεων για την παροχή εξηγήσεων και πληροφοριών στην οδηγία για τα δικαιώματα των καταναλωτών, — εξέταση και, εφόσον χρειάζεται, αναθεώρηση της οδηγίας για τα οργανωμένα ταξίδια· η υπερβολική γραφειοκρατία και η αβεβαιότητα δικαίου πρέπει να αποφεύγονται, — χαλάρωση της υποχρέωσης ενημέρωσης, σύμφωνα με τον κανονισμό (ΕΕ) αριθ. 1169/2011 σχετικά με τις πληροφορίες που αναγράφονται στα τρόφιμα, για τους κλάδους των ξενοδοχείων και της εστίασης, — απλούστευση των ισχυόντων κανόνων σχετικά με τη μεταφορά υγρών στις εναέριες μεταφορές (12)·

24. ζητεί στις στρατηγικές για την ανάπλαση των κέντρων των πόλεων, όταν εξετάζονται οι μελλοντικές ανάγκες για επενδύσεις στον τομέα της ανάπλασης ή των υποδομών, να λαμβάνονται δεόντως υπόψη οι πιθανές επιπτώσεις των επενδύσεων στις τουριστικές δραστηριότητες, όσον αφορά την προστασία ή την αύξηση της ελκυστικότητας των πόλεων και τη βελτίωση της προσβασιμότητας προς όφελος των πολιτών και των επισκεπτών με περιορισμένη κινητικότητα·

Θεματικός τουρισμός

25. προτείνει την προώθηση σχεδίων θεματικού τουρισμού (13), κατά την έννοια της έξυπνης εξειδίκευσης (έξυπνες περιφέρειες/πόλεις), προκειμένου να αντιμετωπιστούν οι αρνητικές συνέπειες του μαζικού τουρισμού, καθώς και να θεσπιστεί ο τίτλος της «Ευρωπαϊκής Πρωτεύουσας του έξυπνου τουρισμού», ο οποίος θα απονέμεται κάθε έτος σε τρεις, κατά ανώτατο όριο, δήμους/περιφέρειες της ΕΕ, από εκπροσώπους του κλάδου, της Επιτροπής, του ΕΚ και της ΕτΠ. Στο πλαίσιο αυτό, πρέπει να δοθεί ιδιαίτερη προσοχή στην προώθηση ανταγωνιστικών και βιώσιμων τουριστικών προορισμών, ως προστιθέμενη αξία στους εξέχοντες ευρωπαϊκούς προορισμούς (δίκτυο EDEN). Οι περιοχές εκτός των κέντρων των πόλεων καθώς και εκείνες που λειτουργούν, αποδεδειγμένα, ως αστικοί μαγνήτες θα πρέπει να λαμβάνονται υπόψη, ώστε να ωφελούνται και οι αστικοί κόμβοι που βρίσκονται στα περίχωρα των μητροπολιτικών περιοχών ή των πόλεων μικρού και μεσαίου μεγέθους·

26. τονίζει ότι ο τουρισμός στις πόλεις δίνει ώθηση σε μια χωροταξική δυναμική που συμβάλλει στη μεταμόρφωση του αστικού τοπίου, χάρη στην ανανέωση των δημόσιων χώρων, υποδομών και συνδέσεων, και στην ανάπτυξη τοπικών δημόσιων υπηρεσιών και εγκαταστάσεων αναψυχής. Αυτό δεν ωφελεί μόνον τους τουρίστες, αλλά και τις τοπικές κοινότητες και τους πολίτες·

27. ζητεί την ενθάρρυνση του πολιτιστικού, ιστορικού και θρησκευτικού τουρισμού, ο οποίος συμβάλλει στην απασχόληση, την πολυπολιτισμική κατανόηση καθώς και στην τοπική, περιφερειακή και αγροτική ανάπτυξη, και ζητεί να συνδεθούν τα τουριστικά αξιοθέατα με στόχο τη διαμόρφωση θεματικών τουριστικών διαδρομών σε ευρωπαϊκή, εθνική και τοπική κλίμακα, όπως οι πόλεις και τα αξιοθέατα που αναγνωρίζονται από την Unesco ως κληρονομιά της ανθρωπότητας. Πρέπει να δημιουργηθεί στην Ευρωπαϊκή Ένωση ένα «ευρωπαϊκό δίκτυο πόλεων παγκόσμιας πολιτιστικής κληρονομιάς» και να υιοθετηθούν ειδικά μέτρα για τη διαφύλαξη και την προβολή τους·

28. επαναλαμβάνει ότι ο ιατρικός και ιαματικός τουρισμός αποτελεί έναν από τους ταχύτερα αναπτυσσόμενους κλάδους του τουρισμού, προσελκύοντας ηλικιωμένους Ευρωπαίους και επισκέπτες από τρίτες χώρες, και συνιστά να ενισχυθεί η διασύνδεση του τουρισμού με το θεματολόγιο της αργυρής οικονομίας·

29. τονίζει ότι ο αγροτουρισμός προφυλάσσει τις τοπικές κοινότητες, καθώς δημιουργεί θέσεις εργασίας, τονώνει την ανάπτυξη, προστατεύει το περιβάλλον και στηρίζει την αγροτική τέχνη και την αγροτική βιοτεχνία, και ζητεί: — να διαμορφώσουν οι αγροτικές περιφέρειες, βάσει σχεδίων περιφερειακής ανάπτυξης, ολοκληρωμένα και διασυνοριακά πρότυπα για την ανάπτυξη του αγροτουρισμού — τα σχέδια αυτού του είδους θα πρέπει να εστιάζουν στην εξασφάλιση αδιάλειπτων συγκοινωνιακών συνδέσεων, που θα καθιστούν δυνατή την απρόσκοπτη κινητικότητα προς τις αγροτικές περιοχές, καθώς και στο εσωτερικό τους, — να δοθεί στήριξη στη συνεργασία των ΜΜΕ όσον αφορά την προσφορά τους, μέσω της θέσπισης στην περιοχή διεπαγγελματικών υπηρεσιών παροχής συμβουλών για καινοτομία με σκοπό την προσέλκυση επισκεπτών από τα αστικά κέντρα, — να αναπτυχθούν φόρουμ και πλατφόρμες συνάντησης ώστε να μπορούν οι ΜΜΕ να προτείνουν συμπληρωματικά προϊόντα, με μεγαλύτερη αξία για τους τουρίστες, — στις αναπτυξιακές στρατηγικές των αγροτικών περιοχών, να δοθεί μεγαλύτερη προσοχή στην πολιτιστική κληρονομιά, καθώς συμβάλλει στη διασφάλιση των θέσεων εργασίας και στη δημιουργία νέων, στην ενίσχυση των γεωργικών επιχειρήσεων, στην προστασία των τοπίων με πολιτιστική αξία και στη στήριξη των αγροτικών τεχνών και της βιοτεχνίας, — στη μετά το 2020 κοινή γεωργική πολιτική, να συμπεριληφθούν, αντίστοιχα, απτά μέτρα για τη στήριξη των ΜΜΕ που βρίσκονται σε αγροτικές περιοχές και έχουν σχέση με τον τουρισμό, με σκοπό την περαιτέρω προώθηση του αγροτουρισμού·

30. υπογραμμίζει τον μείζονα ρόλο που διαδραματίζει ο γαστρονομικός τουρισμός για τη δημιουργία νέων και βιώσιμων θέσεων εργασίας, και εφιστά την προσοχή στο γεγονός ότι η ανάπτυξη αυτού του κλάδου του τουρισμού αποσκοπεί στην προώθηση των τοπικών και παραδοσιακών προϊόντων υψηλής ποιότητας. Λαμβανομένου υπόψη του γεγονότος ότι πάνω από το ένα τρίτο των τουριστικών δαπανών επικεντρώνεται στην κατανάλωση τροφίμων, ο κλάδος της γαστρονομίας συνιστά μια ζωτική και αξιόπιστη πηγή εισοδήματος·

31. επαναλαμβάνει ότι στηρίζει τις πρωτοβουλίες «Πολιτιστικές Πρωτεύουσες της Ευρώπης» (ΠΠΕ) και «σήμα ευρωπαϊκής πολιτιστικής κληρονομιάς» (ΣΕΠΚ), καθώς και τις ευρωπαϊκές ημέρες πολιτιστικής κληρονομιάς και το βραβείο της Ευρωπαϊκής Ένωσης για την πολιτιστική κληρονομιά·

Αλλαγή του κλίματος και αειφόρος ανάπτυξη

32. υπενθυμίζει ότι, σε πολλές περιφέρειες ο τουρισμός αποτελεί βαλβίδα ασφαλείας για οικονομική ανάπτυξη, εισόδημα και απασχόληση. Η ΕτΠ καλεί τις περιφέρειες, κατά τον τουριστικό σχεδιασμό τους (14) , να λάβουν υπόψη τη διάσταση της βιωσιμότητας (15) με καινοτόμα εργαλεία για την παρακολούθηση και ενίσχυση της βιωσιμότητας του τουρισμού στις τρεις του διαστάσεις, την περιβαλλοντική, την κοινωνική και την οικονομική (ETIS), υιοθετώντας μια σφαιρική προσέγγιση η οποία θα προλαμβάνει και θα αντιμετωπίζει τις αυξημένες περιβαλλοντικές πιέσεις που θα προκαλούνται από τις τουριστικές δραστηριότητες. Η πολιτική για τη συνοχή της ΕΕ πρέπει να στηρίξει, κατά τρόπο στοχοθετημένο, την ανάπτυξη αυτών των σχεδίων·

33. ζητεί να εξευρεθεί μια ευρωπαϊκή νομοθετική λύση σχετικά με την τάση της συνεργατικής οικονομίας, η οποία, πέραν των θετικών επιδράσεων συνεπάγεται και κινδύνους, όπως έλλειψη κοινωνικής προστασίας για τους εργαζομένους, έλλειψη διατάξεων όσον αφορά την υποδοχή επισκεπτών, μετακύλιση των κινδύνων από τους εργοδότες στους εργαζομένους, αρνητικές φορολογικές επιπτώσεις και έλλειψη ελέγχου ως προς την ποιότητα του προορισμού·

34. υποστηρίζει την ανάπτυξη του βιώσιμου πολιτιστικού τουρισμού στις πόλεις, οι οποίες μπορούν να αποτελέσουν σημαντικό καταλύτη για την παραγωγή εσόδων για καινοτόμες πρακτικές με στόχο τη διατήρηση και τη διαχείριση της κληρονομιάς. Ο τουρισμός στις πόλεις προάγει επίσης την καινοτομία. Η χρήση τεχνολογιών των πληροφοριών και των επικοινωνιών και η έννοια της έξυπνης πόλης δεν εξασφαλίζουν απλώς μια ποιοτική εμπειρία στους επισκέπτες, αλλά βελτιώνουν, συγχρόνως, και την ποιότητα ζωής του τοπικού πληθυσμού·

35. καλεί τις τουριστικές περιοχές, στο πλαίσιο της κλιματικής αλλαγής, να διαφοροποιήσουν τις οικονομικές προτεραιότητες —ιδίως, οι ορεινές και οι παράκτιες περιοχές διαθέτουν ευνοϊκές συνθήκες για την παραγωγή ενέργειας από ανανεώσιμες πηγές (υδραυλική και αιολική ενέργεια, ηλιακή, γεωθερμική, βιομάζα)—, καθώς και να επενδύσουν, από κοινού με τον αντίστοιχο κλάδο, σε φιλικά προς το κλίμα σχέδια, με τη χρήση μέσων όπως οι Hotel Energy Solutions (HES) (16) και τα Nearly Zero Energy Hotels (neZEH) (17)·

36. προτρέπει την Ευρωπαϊκή Επιτροπή να υποστηρίξει τις εκστρατείες ενημέρωσης του κλάδου στο ζήτημα της βιώσιμης διαχείρισης των φυσικών πόρων (προκειμένου, δηλαδή, για τη μείωση της κατανάλωσης νερού, της σπατάλης τροφίμων και της χρήσης απορρυπαντικών και προϊόντων υγιεινής)·

Αγορά εργασίας, εκπαίδευση και έρευνα

37. καλεί την Ευρωπαϊκή Επιτροπή και τα κράτη μέλη να αναλάβουν περαιτέρω δράση σχετικά με τη διασυνοριακή αναγνώριση των προσόντων στον τουριστικό τομέα, καθώς και να θεσπίσουν μια πολύπλευρη εκπαίδευση με στόχο τον περιορισμό του εποχιακού χαρακτήρα. Η αναγνώριση των επαγγελματικών προσόντων πρέπει να βασίζεται σε υψηλά κριτήρια (18)·

38. τονίζει την ανάγκη να καταπολεμηθεί η αδήλωτη εργασία ή η εν μέρει αδήλωτη εργασία, η οποία είναι ιδιαίτερα διαδεδομένη στο τομέα του τουρισμού (19)·

39. καλεί την Επιτροπή, στο πλαίσιο του δικτύου EURES και σε συνεργασία με τους εθνικούς οργανισμούς απασχόλησης, να διαμορφώσει ειδικά προγράμματα για τον τουρισμό με σκοπό την παροχή πανευρωπαϊκών υπηρεσιών απασχόλησης ειδικευμένου προσωπικού στις τουριστικές περιοχές·

40. καλεί τις τοπικές και τις περιφερειακές αρχές και τους οργανισμούς απασχόλησης να θεσπίσουν στον κλάδο του τουρισμού δίκτυα κατάρτισης, προκειμένου, στο πλαίσιο της διά βίου μάθησης, να παρέχουν μαθήματα κατάρτισης τα οποία βελτιώνουν την ποιότητα (βιωσιμότητα, υποστήριξη, ασφάλεια κ.λπ.) και την εμπορική προώθηση (ψηφιοποίηση) στον τουριστικό τομέα·

41. επικροτεί την υιοθέτηση των νέων στόχων βιώσιμης ανάπτυξης (ΣΒΑ) (20) από τη Γενική Συνέλευση των Ηνωμένων Εθνών κατά την 70ή σύνοδό της και υπογραμμίζει ότι, μεταξύ των 17 στόχων βιώσιμης ανάπτυξης (ΣΒΑ), ο τουρισμός αναδεικνύεται ρητώς στους στόχους 8, 12 και 14 για την ικανότητά του να προωθεί την οικονομική ανάπτυξη και την αξιοπρεπή εργασία για όλους, να συμβάλλει στην κατάργηση των αποκλεισμών, να προάγει τη βιώσιμη κατανάλωση και παραγωγή και να ενθαρρύνει τη διατήρηση και τη βιώσιμη ανάπτυξη των υδάτινων πόρων, επισημαίνει δε τις κύριες γραμμές δράσης: υπεράσπιση και ευαισθητοποίηση, δημιουργία γνώσεων και διάδοσή τους, χάραξη πολιτικής, δημιουργία ικανοτήτων και εκπαίδευση·

42. προτείνει, στο πλαίσιο της ευρωπαϊκής εκπαιδευτικής εκστρατείας, — να στηρίξει τις πρωτοβουλίες ΣΔΙΤ (συμπράξεις δημόσιου και ιδιωτικού τομέα) προκειμένου να προωθηθεί ο επαγγελματισμός του κλάδου μέσω του συνδυασμού κατάρτισης και πρακτικής (21), — να διαμορφωθεί δίκτυο τεχνικών σχολείων, τεχνικών σχολών και πανεπιστημίων στον τομέα του τουρισμού, και να αξιολογηθεί ο αντίκτυπος του Erasmus+ στον τουρισμό, — να δημιουργηθούν μια Ευρωπαϊκή Ακαδημία Τουρισμού και μια έδρα Jean Monnet για ευρωπαϊκές τουριστικές σπουδές·

43. καλεί τα κράτη μέλη, τις περιφέρειες και τις πόλεις να ενσωματώσουν ταχύτερα τους μετανάστες και τους αιτούντες άσυλο στην αγορά εργασίας, να αξιοποιήσουν τις γλωσσικές γνώσεις και τις επαγγελματικές δεξιότητες των μεταναστών και να τις διευρύνουν μέσω αντίστοιχων κύκλων μαθημάτων·

Τουρισμός και ευρωπαϊκή ιθαγένεια

44. τονίζει ότι, ως τουρίστες στην ΕΕ, οι ευρωπαίοι πολίτες εκλαμβάνουν τους εαυτούς τους ως καταναλωτές που προστατεύονται από τη νομοθεσία της ΕΕ και νιώθουν ότι μπορούν να κυκλοφορήσουν ελεύθερα στην εσωτερική αγορά της ΕΕ και στον χώρο Σένγκεν. Ο τουρισμός, επομένως, κατέχει μεγάλη σημασία για τη συνειδητοποίηση της ιδιότητας του Ευρωπαίου πολίτη και την προώθηση της αμοιβαίας κατανόησης. Για τον λόγο αυτό, θα πρέπει να δημιουργηθούν κίνητρα για να περνούν οι ευρωπαίοι πολίτες τις διακοπές τους στην Ευρώπη. Η ΕτΠ καλεί την Ευρωπαϊκή Επιτροπή και τα κράτη μέλη να εξετάσουν τις ακόλουθες ιδέες με σεβασμό στην αρχή της επικουρικότητας: — να χορηγούνται εισιτήρια InterRail στους νέους της Ευρώπης μόλις γίνονται 18 χρονών, για να τους προσφέρεται η ευκαιρία να εξερευνήσουν την Ευρώπη και να τη γνωρίσουν καλύτερα, όπως προτείνει το Ευρωπαϊκό Κοινοβούλιο (22), — να προσφέρεται δωρεάν «Ταξιδιωτική κάρτα ευρωπαίου πολίτη» («European Citizen Travel Card»), στην οποία θα υπάγονται εθελοντικά τα κράτη μέλη, οι περιφέρειες και οι πόλεις, μέσω της οποίας οι πολίτες της ΕΕ που ταξιδεύουν στο εσωτερικό της Ένωσης θα επωφελούνται από χαμηλότερες τιμές στις συγκοινωνίες (συμπεριλαμβανομένης της δυνατότητας μεταφοράς του ποδηλάτου και των συστημάτων ενοικίασης ποδηλάτων), στα μουσεία κ.λπ. Η κάρτα αυτή θα πρέπει να διατίθεται στους ιστοτόπους της ΕτΠ και της Ευρωπαϊκής Επιτροπής, στα κέντρα πληροφόρησης Europe Direct και σε όλες τις συμμετέχουσες τουριστικές ενώσεις, και θα ισχύει σε συνδυασμό με ένα έγκυρο δελτίο ταυτότητας ή διαβατήριο μιας χώρας της ΕΕ, — να δημιουργηθεί μια ταξιδιωτική ηλεκτρονική εφαρμογή [εφαρμογή τύπου GPS (παγκόσμιο σύστημα εντοπισμού στίγματος) που θα συνδέεται με τα μέσα κοινωνικής δικτύωσης «DiscoverYrope App»], — να θεσπίσει ένα «ευρωπαϊκό δελτίο ταξιδιώτη» («European Traveler’s Pass») που να περιέχει χρήσιμες πληροφορίες για τους πολίτες της ΕΕ ως τουρίστες (δικαιώματα των καταναλωτών, υγειονομική περίθαλψη, διευθύνσεις των προξενείων εκτός Ευρώπης, αριθμοί τηλεφώνου έκτακτης ανάγκης, πληροφορίες σχετικά με την «Ταξιδιωτική κάρτα ευρωπαίου πολίτη»)·

45. υπογραμμίζει ότι ο τουρισμός αποτελεί σημαντική συμβολή στην καλύτερη αλληλοκατανόηση των λαών και βοηθά στην καλύτερη γνώση των πολιτισμών·

46. προτείνει να θεσπίσουν η Ευρωπαϊκή Επιτροπή, το Ευρωπαϊκό Κοινοβούλιο και η ΕτΠ ένα βραβείο μέσων ενημέρωσης (ένα είδος βραβείου Όσκαρ για τον τουρισμό) που θα ανταμείβει μια παρουσίαση (σε έντυπα και οπτικοακουστικά μέσα) πληροφοριών για την ευρωπαϊκή πολιτιστική και φυσική κληρονομιά καθώς και για τα περιφερειακά και τοπικά τουριστικά αξιοθέατα στην Ευρώπη, συμβάλλοντας έτσι στη ευαισθητοποίηση υπέρ της ευρωπαϊκής ιθαγένειας·

Εξωτερική διάσταση του τουρισμού

47. τονίζει τον ρόλο της εσωτερικής αγοράς και του χώρου Σένγκεν για τον διασυνοριακό τουρισμό και τις τοπικές αγορές. Η ΕτΠ ζητά ρητά από τα κράτη μέλη της ΕΕ να διασφαλίσουν ένα χώρο Σένγκεν χωρίς σύνορα·

48. εκφράζει την ικανοποίησή της για την υιοθέτηση από την Ευρωπαϊκή Επιτροπή του Απριλίου 2014 της «Δέσμης μέτρων για την πολιτική θεωρήσεων» (23) και τονίζει πως η χαλάρωση της πολιτικής θεωρήσεων αποτελεί ουσιαστικό κίνητρο για να επισκεφθούν την Ευρώπη οι τουρίστες (24). Παρομοίως, τα ζητήματα ασφάλειας πρέπει να σταθμιστούν προσεκτικά με την οικονομική συμβολή του τουρισμού· επιδοκιμάζει, στο πλαίσιο αυτό, τη θέσπιση του ευρωπαϊκού συστήματος πληροφοριών και άδειας ταξιδίου (ETIAS) (25), με το οποίο ενισχύεται η ταξιδιωτική ασφάλεια στον χώρο Σένγκεν, με βάση συμφωνίες που δεν προβλέπουν την απαίτηση θεώρησης·

49. συνιστά τα ζητήματα που άπτονται του τουρισμού —ιδίως δε τα μέτρα για την ενίσχυση της ασφάλειας των ευρωπαίων τουριστών σε κράτη εκτός ΕΕ— να εξεταστούν σε έκθεση της Ευρωμεσογειακής Περιφερειακής και Τοπικής Συνέλευσης (ARLEM)·

50. υποστηρίζει τις νεοσυσταθείσες πλατφόρμες για την προώθηση της συνεργασίας μεταξύ της ΕΕ και διεθνών εταίρων όπως η Κίνα, με πρωτοβουλίες όπως η Επιτροπή Πολιτισμού και Τουριστικής Ανάπτυξης Ευρώπης-Κίνας «Μία ζώνη, ένας δρόμος» (26)·

Προώθηση του τουρισμού

51. υποστηρίζει πλήρως την απόφαση το 2018 να ονομαστεί «Ευρωπαϊκό έτος Πολιτιστικής Κληρονομιάς», δεδομένου ότι ο τουρισμός θα αποτελέσει καθοριστικής σημασίας παράγοντα για όλες τις σχετικές πρωτοβουλίες·

52. ζητεί να γίνεται κοινός συντονισμός της προώθησης της Ευρώπης σε τρίτες χώρες μεταξύ της κεντρικής οργάνωσης των εθνικών οργανισμών τουρισμού και της Ευρωπαϊκής Επιτροπής Τουρισμού (ΕΕΤ)·

53. ενθαρρύνει την ενίσχυση και τη στοχοθέτηση των τουριστικών υπηρεσιών σε συγκεκριμένες χώρες, ομάδες συμφερόντων, επαγγελματικές ενώσεις κ.λπ., ενώ, ταυτόχρονα, κρίνεται σκόπιμο να δοθεί ιδιαίτερη προσοχή στο γεγονός ότι οι πληροφορίες θα πρέπει να διανέμονται σε παγκόσμια κλίμακα με ενδεδειγμένο και κατανοητό τρόπο, χρησιμοποιώντας τα πλέον σύγχρονα επικοινωνιακά μέσα. Η ενίσχυση της προσβασιμότητας των πληροφοριών σχετικά με τον ευρωπαϊκό τουρισμό μπορεί να δώσει ώθηση στις τουριστικές ροές εντός της Ευρώπης, αλλά και από χώρες γεωγραφικά πιο απομακρυσμένες·

54. καλεί την Ευρωπαϊκή Επιτροπή να επικεντρωθεί περισσότερο στις αλληλεπιδράσεις μεταξύ τουρισμού και μετανάστευσης/ροών προσφύγων, να αναλύσει τον πολιτιστικό, οικονομικό και κοινωνικό τους αντίκτυπο και, σε συνεργασία με την ΕτΠ να αναδείξει τις ευκαιρίες που προσφέρονται για τις θιγόμενες περιοχές (αγορά εργασίας κ.λπ.)·

55. συνιστά στην Ευρωπαϊκή Επιτροπή: — να αναλάβει τη διαμόρφωση ενός ευρωπαϊκού εμπορικού σήματος (λογότυπο της ΕΕ), καθώς και την ανάπτυξη περιφερειακών, υπερ-περιφερειακών και διακρατικών μέσων προώθησης του σήματος και ευρωπαϊκών πλατφορμών μάρκετινγκ (πρόγραμμα μάρκετινγκ της ΕΕ, π.χ. για την περιοχή των Άλπεων ή της Μεσογείου) προκειμένου να προωθηθεί ο προορισμός «Ευρώπη» σε μακρινές αγορές εξετάζοντας παράλληλα τον ιδιαίτερο ρόλο των πόλεων και των περιφερειών και την πολυμορφία της φυσικής και πολιτιστικής τους κληρονομιάς (27), — να υιοθετήσει κίνητρα ώστε οι ευρωπαίοι πολίτες να περνούν τις διακοπές τους στην Ευρώπη· θα πρέπει να εξεταστεί η προοπτική δημιουργία ενός υποδείγματος «ταξιδιωτικής κάρτας ευρωπαίου πολίτη» («European Citizen Travel Card»), η οποία θα παρέχει στους ταξιδιώτες γενικές πληροφορίες, καθιστώντας ευκολότερα και ασφαλέστερα τα ταξίδια τους και εξασφαλίζοντας τα πλεονεκτήματα των ταξιδιών στην Ευρώπη, — στον δικτυακό τόπο www.visiteurope.com (28) να προστεθούν ενότητες με τίτλους «Ενημερωτική περιοδεία για τον τουρισμό στην ΕΕ» και «Άτλας των ευρωπαϊκών πολιτιστικών διαδρομών»· — να εξετάσει την ανάπτυξη ενός τυποποιημένου ευρωπαϊκού συστήματος ταξινόμησης και διασφάλισης της ποιότητας, το οποίο θα συμπληρώνει την εθνική/περιφερειακή ταξινόμηση των ξενοδοχείων (π.χ. αστέρια ξενοδοχείων) και τους κανόνες ποιότητας που θεσπίζονται σε εθνικό επίπεδο·

Διοργανική συνεργασία

56. ζητεί από την Ευρωπαϊκή Επιτροπή να προσκαλεί την Επιτροπή των Περιφερειών στο ετήσιο ευρωπαϊκό φόρουμ για τον τουρισμό και στην Ευρωπαϊκή Ημέρα Τουρισμού·

57. ζητεί τη διεξαγωγή ετήσιας συζήτησης για τον τουρισμό μεταξύ των αρμόδιων κοινοβουλευτικών επιτροπών και φορέων του ΕΚ και της ΕτΠ, η οποία θα μπορούσε να περιλαμβάνει κοινή ακρόαση των ενδιαφερόμενων φορέων του κλάδου·

58. καλεί τις μελλοντικές προεδρίες της ΕΕ να συμπεριλάβουν στο θεματολόγιό τους ζητήματα που άπτονται του ευρωπαϊκού τουρισμού και να προσκαλούν εκπροσώπους της ΕτΠ·

59. υποστηρίζει το «Μανιφέστο για έναν τουρισμό που παράγει ανάπτυξη και θέσεις εργασίας» (29), μια πρωτοβουλία φορέων του δημόσιου και του ιδιωτικού τομέα της Ευρώπης, και προτείνει αυτό να προσυπογραφεί, προκειμένου να αναληφθεί κοινή δράση, με σκοπό να διατηρήσει η Ευρώπη την ελκυστικότητά της ως προορισμός και να διασφαλιστεί ότι ο τομέας του τουρισμού θα εξακολουθήσει να συμβάλλει στην οικονομική, κοινωνική και εδαφική συνοχή στην Ευρώπη·

60. καλεί τον Παγκόσμιο Οργανισμό Τουρισμού των Ηνωμένων Εθνών (UNWTO — United Nations World Tourism Organisation) να υποστηρίξει την πρωτοβουλία της για την ανάπτυξη του ευρωπαϊκού τουρισμού·

61. τάσσεται υπέρ της προώθησης των πολιτικών και πρακτικών υπεύθυνου τουρισμού εκ μέρους των κυβερνήσεων και του ιδιωτικού τομέα, σύμφωνα με τις αρχές του παγκόσμιου κώδικα δεοντολογίας για τον τουρισμό του Παγκόσμιου Οργανισμού Τουρισμού (UNWTO), το οποίο συνιστά ένα ολοκληρωμένο πλαίσιο για την ανάπτυξη βιώσιμου, υπεύθυνου και καθολικά προσβάσιμου τουρισμού, στον οποίο θα συνυπολογίζονται όλες οι οικονομικές, κοινωνικές, πολιτιστικές και περιβαλλοντικές διαστάσεις·

62. δίνει ιδιαίτερη έμφαση στην κοινωνική ευθύνη του τουρισμού και καλεί τους ευρωπαίους και μη ευρωπαίους πολίτες να ενημερώνονται και να καταστούν υπεύθυνοι τουρίστες και ταξιδιώτες, σεβόμενοι τις τοπικές παραδόσεις και πολιτισμούς.

Βρυξέλλες, 7 Δεκεμβρίου 2016. Ο Πρόεδρος της Ευρωπαϊκής Επιτροπής των Περιφερειών Markku MARKKULA

(1) Στοιχεία του Παγκόσμιου Οργανισμού Τουρισμού των Ηνωμένων Εθνών (UNWTO), που περιλαμβάνονται στην Περιφερειακή Επετηρίδα της Eurostat του 2016.

(2) «Στρατηγική της Ευρωπαϊκής Ένωσης για την περιοχή της Βαλτικής Θάλασσας (EUSBSR)» [COM(2009) 248 τελικό]· «Στρατηγική της ΕΕ για την περιφέρεια της Αδριατικής και του Ιονίου» [COM(2014) 357]· «Στρατηγική της Ευρωπαϊκής Ένωσης για την περιοχή του Δούναβη (EUSDR)» [COM(2010) 715]· «Στρατηγική της ΕΕ για την περιοχή των Άλπεων (EUSALP)» [COM(2015) 366 final].

(3) Ένα παράδειγμα αυτού του τύπου πλατφόρμας είναι το Δίκτυο των Ευρωπαϊκών Περιφερειών για ένα Βιώσιμο και Ανταγωνιστικό Τουρισμό (NECSTouR).

(4) Όπως, για παράδειγμα, τουρισμός και γεωργία ή τουρισμός και ευεξία, τουρισμός και υπηρεσίες ιαματικών λουτρών, τουρισμός και αθλητισμός, τουρισμός και τοπική βιοτεχνία, καθώς και δημιουργικές πολιτιστικές βιομηχανίες, βιομηχανία και μουσεία.

(5) Στις εξόχως απόκεντρες περιφέρειες και σε απομακρυσμένες, ορεινές, νησιωτικές, παράκτιες και διασυνοριακές περιοχές, στις περιφέρειες που αντιμετωπίζουν δημογραφικά προβλήματα, σε περιοχές πολιτιστικού και φυσικού ενδιαφέροντος, καθώς και σε νέους και σε παραδοσιακούς τουριστικούς προορισμούς,

(6) «Πράσινες διαδρομές», προσαρμογές των χρεώσεων των διοδίων σε συγκεκριμένες χρονικές περιόδους της ημέρας ή της εβδομάδας, προτιμησιακές τιμές για τις δημόσιες μεταφορές επιβατών/τουριστών (ιδίως στις σιδηροδρομικές μεταφορές).

(7) Συμπεριλαμβανομένων προσβάσιμων επιλογών διατροπικών μεταφορών και υπηρεσιών έκδοσης εισιτηρίων.

(8) Για παράδειγμα, αμαξοστοιχίες μεταφοράς αυτοκινήτων ή δυνατότητες μεταφοράς ποδηλάτων σε διασυνοριακά τρένα.

(9) «Οδηγός σχετικά με τη χρηματοδότηση της ΕΕ για τον τομέα του τουρισμού (2014-2020)» http://ec.europa.eu/DocsRoom/documents/18164/attachments/1/translations/en/renditions/pdf

(10) http://www.thealps.travel/en

(11) COR-2016-02559-00-00-DECL-REF.

(12) Κανονισμός (ΕΕ) αριθ. 185/2010 της Επιτροπής, της 4ης Μαρτίου 2010, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες (ΕΕ L 55 της 5.3.2010, σ. 1).

(13) Με βάση θέματα όπως η οινολογία, η γαστρονομία, η οικολογία, η εκμάθηση γλωσσών, οι αθλητικές δραστηριότητες, η ποδηλασία, η αγροτική ζωή, οι παραδόσεις, η θρησκεία, η τέχνη, η εκπαίδευση, η έρευνα, τα διάφορα αθλήματα που είναι στη μόδα, ο επιχειρηματικός και συνεδριακός τουρισμός, MICE («Meetings, Incentives, Conventions and Events», δηλαδή συνεδριάσεις, κίνητρα, διασκέψεις και εκδηλώσεις κ.λπ.).

(14) Κατά το παράδειγμα των περιφερειών του δικτύου NECSTouR.

(15) Για παράδειγμα, διαφοροποιημένη προσφορά στον τομέα της ευεξίας («wellness»), του πολιτισμού, του αθλητισμού, της προσφοράς μη εποχιακών προϊόντων καθ’ όλη τη διάρκεια του έτους, ανάπτυξη προτύπων για τον αντίκτυπο του κλίματος στις διάφορες μορφές και τύπους ψυχαγωγικών δραστηριοτήτων.

(16) http://hotelenergysolutions.net/

(17) http://www.nezeh.eu/home/index.html

(18) Έκθεση της Επιτροπής του 2016 με τίτλο «Mapping and performance check of the supply side of tourism education and training» [COM(2014) 86] («Μια ευρωπαϊκή στρατηγική για την τόνωση της ανάπτυξης και τη δημιουργία θέσεων εργασίας στον παράκτιο και θαλάσσιο τουρισμό»).

(19) Ψήφισμα της ΕΣΣΟ για την αδήλωτη εργασία, Μάρτιος 2014 (https://www.etuc.org/documents/etuc-resolution-undeclared-work#.WA9SumeXCUk).

(20) http://www.un.org/sustainabledevelopment/fr/objectifs-de-developpement-durable/

(21) Parliament Magazine, Τεύχος 437, 27 Ιουνίου 2016, σ. 28-29· για παράδειγμα: «Youth on the Spot — Special Partnership on tourism».

(22) Η ιδέα της διάθεσης δωρεάν εισιτηρίων InterRail, τα οποία επιτρέπουν στους κατόχους τους να ταξιδεύουν σιδηροδρομικά στις συμμετέχουσες χώρες και μεταξύ αυτών για συγκεκριμένο χρονικό διάστημα, συζητήθηκε στη σύνοδο ολομέλειας του ΕΚ, στο Στρασβούργο, που πραγματοποιήθηκε στις 3-6 Οκτωβρίου 2016.

(23) «Εφαρμογή και ανάπτυξη της κοινής πολιτικής θεωρήσεων με στόχο την τόνωση της ανάπτυξης στην ΕΕ» [COM(2012) 649 final].

(24) «Improving the Visa Regimes of European Nations to Grow Tourism: A view from the European Travel Commission» [ETC (2015)].

(25) Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση ευρωπαϊκού συστήματος πληροφοριών και άδειας ταξιδίου (ETIAS) και την τροποποίηση των κανονισμών αριθ. (ΕΕ) αριθ. 515/2014, (EΕ) 2016/399, (EΕ) 2016/794 και (EΕ) 2016/1624 [προσωρινή μετάφραση] [COM(2016) 731 final].

(26) Parliament Magazine, τεύχος 437, 27 Ιουνίου 2016, σ. 28-29.

(27) European Tourism Manifesto (2016), «Tourism for Growth and Jobs» (http://www.tourismmanifesto.eu/).

(28) «Προς μια ολοκληρωμένη προσέγγιση της πολιτιστικής κληρονομιάς για την Ευρώπη» [COM(2014) 477 final].

(29) http://www.tourismmanifesto.eu/the-manifesto